paragraph_text: Friedrich von Miaskowski (Riga, 25. listopada 1871. - Breslau, 19. lipnja 1944.) je bio njemački časnik i vojni zapovjednik. Rođen je 25. listopada 1871. u Rigi. Na početku Prvog svjetskog rata služi kao stožerni časnik u stožeru 12. pješačke divizije kojom je zapovijedao Martin Chales de Beaulieu. U kolovozu 1914. unaprijeđen je u čin bojnika, dok je u rujnu 1914. premješten u stožer VI. korpusa u kojem služi tijekom većeg dijela rata. Šesti korpus nalazio se na Zapadnom bojištu, te u sastavu istog Miaskowski sudjeluje u borbama u Champagni. U lipnju 1916. korpus je premješten na Istočno bojište gdje sudjeluje u zaustavljanju Brusilovljeve ofenzive. Početkom siječnja 1917. premješten je u stožer XVII. pričuvnog korpusa, ali je već idući mjesec imenovan načelnikom stožera XIV. pričuvnog korpusa kojim je zapovijedao Georg Fuchs. U sastavu istog tijekom 1917. sudjeluje u Bitci kod Arrasa i Bitci kod Cambraia, te tijekom 1918. u Proljetnoj ofenzivi. U travnju 1918. odlikovan je ordenom Pour le Mérite.